tttarun/llama2_hindi huggingface dataset:
भारत के प्रमुख शहरों में आईटी उद्योगों के विकास से उत्पन्न होने वाले मुख्य सामाजिक-आर्थिक प्रभाव क्या हैं? (250 शब्द)
उत्तर :
हल करने का दृष्टिकोण
कुछ तथ्यों या उदाहरणों के साथ भारत में आईटी उद्योगों के विकास का परिचय दीजिये, उन प्रमुख शहरों का वर्णन कीजिये जहाँ यह उद्योग तेज़ी से विकसित हुआ है।
इस उद्योग के विकास से उत्पन्न होने वाले सामाजिक-आर्थिक प्रभावों (सकारात्मक और नकारात्मक प्रभावों) पर चर्चा कीजिये।
उन निहितार्थों से उत्पन्न मुद्दों को संबोधित करने के लिये आगे की राह सुझाइये।
परिचय
सूचना प्रौद्योगिकी (आईटी) एक सामान्य प्रयोजन प्रौद्योगिकी का उदाहरण है जिसमें आर्थिक विकास के साथ-साथ आर्थिक और सामाजिक विकास के अन्य आयामों में महत्त्वपूर्ण भूमिका निभाने की क्षमता है। वर्ष 2020 में भारत के सकल घरेलू उत्पाद में आईटी उद्योग की लगभग 8% हिस्सेदारी थी।
आईटी उद्योग के विकास के सामाजिक-आर्थिक निहितार्थ
सकारात्मक:
संयुक्त राष्ट्र के सतत् विकास लक्ष्यों में से प्रत्येक में आईटी एक महत्त्वपूर्ण भूमिका निभाता है, उन्हें प्राप्त करने के लिये आवश्यक बुनियादी ढाँचा प्रदान करता है।
यह एम-कॉमर्स के माध्यम से वित्तीय समावेशन को भी सक्षम बनाता है और लोगों को तुरंत लाखों लोगों से जुड़ने की अनुमति देता है
यह लोगों को तुरंत ज्ञान और सलाह साझा करने तथा कम लागत पर एक ऑनलाइन दुकान या वेबसाइट स्थापित करने का अधिकार देता है, जिससे व्यवसाय शुरू करने में आने वाली बाधाओं को नाटकीय रूप से कम किया जा सकता है।
आईटी ग्रामीण विकास में भी महत्त्वपूर्ण भूमिका निभा रहा है। अब आईटी के माध्यम से दूर-दराज के लोगों के लिये सेवाएँ उपलब्ध हैं।
चूँकि प्रमुख शहरों में गुणवत्तापूर्ण नौकरियों में महिलाओं की श्रम शक्ति की भागीदारी तुलनात्मक रूप से अधिक है, आईटी उद्योगों के विकास के कारण वित्तीय स्वतंत्रता के साथ उनका सशक्तीकरण हुआ है।
आईटी इन्फ्रास्ट्रक्चर हमें लाखों लोगों के साथ तुरंत जुड़ने की अनुमति देता है। इसका मतलब है कि उद्यमियों की पहल समाज के केवल एक समुदाय तक सीमित नहीं है; वे आसानी से उन लोगों तक पहुँच सकते हैं जिन्हें वे सशक्त बनाना चाहते हैं और अपने संदेश को दूर-दूर तक प्रसार करना चाहते हैं।
नकारात्मक प्रभाव:
असमान विकास और आर्थिक असमानता: बड़े आईटी हब वाले प्रमुख शहर अर्ध शहरी और टियर I, II शहरों की तुलना में तेजी से विकसित हो रहे हैं। इसके अलावा, आईटी कर्मचारियों और अन्य कर्मचारियों के बीच वेतन का बहुत बड़ा अंतर है।
डिजिटल डिवाइड को बढ़ाना: ग्रामीण क्षेत्रों में बुनियादी ढाँचे की कमी आवश्यक सेवाओं तक पहुँच में बाधा डालती है, जिससे उनका सामाजिक-आर्थिक विकास प्रभावित होता है।
प्रवासन और सांस्कृतिक परिवर्तन में वृद्धि: युवा अपने माता-पिता को अकेला छोड़कर और सामाजिक एवं भावनात्मक समर्थन के लिये ज़रूरतमंदों को छोड़कर, ग्रामीण क्षेत्रों तथा छोटे शहरों से प्रमुख आईटी शहरों की ओर पलायन करते हैं।
इससे संयुक्त परिवार संस्कृति का विघटन हो रहा है और भारत में तेज़ी से एकल परिवार संस्कृति उभर रही है।
आगे की राह
भारत का प्रौद्योगिकी सेवा उद्योग वर्ष 2025 तक वार्षिक राजस्व में 300-350 बिलियन अमेंरीकी डॉलर प्रदान कर सकता है यदि यह क्लाउड, कृत्रिम बुद्धिमत्ता (एआई), साइबर सुरक्षा और अन्य उभरती प्रौद्योगिकियों में तेज़ी से उभरती व्यावसायिक क्षमता का फायदा उठा पाता है। इसलिये हमें ऐसी तकनीकों में निवेश करने की ज़रूरत है।
यह निवेश समान रूप से वितरित किया जाना चाहिये और कुछ स्थानों पर केंद्रित नहीं होना चाहिये। उदाहरण के लिये आईटी-बीपीओ उद्योग उत्तर पूर्व के शहरों और टियर 1 एवं 2 शहरों में स्थापित किये जा सकते हैं।
हम एक ज्ञान अर्थव्यवस्था तभी बन सकते हैं जब विकास सम और समावेशी हों।
भक्ति साहित्य की प्रकृति और भारतीय संस्कृति में इसके योगदान का मूल्यांकन कीजिये। (150 शब्द)
उत्तर :
हल करने का दृष्टिकोण 
भक्ति काल और उसके साहित्य को संक्षेप में समझाते हुए उत्तर प्रारंभ कीजिये।
भक्ति साहित्य की प्रकृति/विशेषताओं का मूल्यांकन कीजिये।
भारतीय संस्कृति में भक्ति साहित्य के योगदान की व्याख्या कीजिये।
भक्ति काल के संपूर्ण प्रभाव के साथ संक्षेप में निष्कर्ष लिखिये।
परिचय
भक्ति आंदोलन का विकास सातवीं और बारहवीं शताब्दी के बीच तमिलनाडु में हुआ। मूल रूप से दक्षिण भारत में 9वीं शताब्दी में शंकराचार्य द्वारा शुरू किया गया यह आंदोलन भारत के सभी हिस्सों में 16 वीं शताब्दी तक विस्तृत हुआ और कबीर, नानक तथा श्री चैतन्य ने इसमें महत्त्वपूर्ण भूमिका निभाई।
 भक्ति साहित्य की प्रकृति
अंतर-धार्मिक सद्भाव: भक्ति और सूफी आंदोलन ने एक-दूसरे का समर्थन किया तथा विभिन्न सूफी संतों के पाठ को सिखों के धार्मिक सिद्धांतों में जगह मिली। श्री गुरु ग्रंथ साहिब ने कबीर की शिक्षाओं को शामिल किया।
स्थानीय भाषाओं को अपनाने के कारण भक्ति पंथ का प्रसार हुआ जिसे जनता आसानी से समझ सकती थी।
समावेशी साहित्य: इसने संप्रदायवाद और जातिवाद को दूर करने का उपदेश दिया। पारंपरिक समाज के अपरंपरागत रीति-रिवाजों के खिलाफ भक्ति साहित्य में जातियों और बाहरी जातियों को शामिल करने का आह्वान किया गया।
मुस्लिम कवियों दौलत काज़ी और सैयद अलाओल ने ऐसी कविताएँ लिखीं जो हिंदू धर्म और इस्लाम का सांस्कृतिक संश्लेषण थीं।
भक्ति साहित्य का योगदान
स्थानीय भाषाओं का विकास: भक्ति साहित्य ने देश के विभिन्न हिस्सों में स्थानीय भाषा के विकास को बढ़ावा दिया।
पूर्वी उत्तर प्रदेश में 'चंदायन' के लेखक मुल्ला दाऊद जैसे सूफी संतों, 'पद्मावत' के लेखक मलिक मुहम्मद जायसी ने अपनी रचनाएँ हिंदी में लिखीं और सूफी अवधारणाओं को एक ऐसे रूप में सामने रखा, जिसे आम आदमी आसानी से समझ सके।
भाषाओं के पूर्वी समूह में, बांग्ला का प्रयोग चैतन्य और कवि चंडीदास द्वारा किया जाता था, जिन्होंने राधा और कृष्ण के प्रेम के विषय पर विस्तार से लिखा था।
शंकरदेव भी भक्ति कवि थे, जिन्होंने 15वीं शताब्दी में ब्रह्मपुत्र घाटी में असमी भाषा को लोकप्रिय बनाया। उन्होंने अपने विचारों को फैलाने के लिये एक बिल्कुल नए माध्यम का इस्तेमाल किया।
आज के महाराष्ट्र में एकनाथ और तुकाराम जैसे संतों के हाथों मराठी अपने चरमोत्कर्ष पर पहुँच गई।
कबीर, नानक और तुलसीदास जैसे अन्य प्रमुख संतों ने अपने मनोरम छंदों और आध्यात्मिक व्याख्याओं के साथ क्षेत्रीय साहित्य एवं भाषा में काफी योगदान दिया।
भक्ति और सूफीवाद के प्रभाव से एक नई सांस्कृतिक परंपरा का उदय।
साथ ही सिख धर्म, कबीर पंथ आदि जैसे नए संप्रदायों का उदय हुआ।
दार्शनिक विकास: वेदांत के बाद के विचारों की खोज माधवाचार्य ने अपने द्वैताद्वैत, रामानुजाचार्य ने अपने विशिष्ट अद्वैत आदि में की थी।
एक साहित्यिक आंदोलन के रूप में, इसने काव्य को राजाओं की स्तुतिगान से मुक्त किया और आध्यात्मिक विषयों को पेश किया। शैली की दृष्टि से, इसने विभिन्न भाषाओं में वचन (कन्नड़ में), साखियों, दोहों और अन्य रूपों जैसी सरल एवं सुलभ शैलियों की शुरुआत की तथा संस्कृत छंद के आधिपत्य को समाप्त कर दिया।
उनके द्वारा निर्मित किये गए भक्ति आंदोलन के विचार साहित्य के विशाल संग्रह के माध्यम से समाज के सांस्कृतिक लोकाचार में व्याप्त रहे। उनके विचारों की अनुरूपता ने न केवल हमें संभावित आंतरिक संघर्षों से बचाया बल्कि सहिष्णुता की भावना भी पैदा की। उन्होंने जनता से अपील करने तथा उन्हें अज्ञान से मुक्त करने के लिये संदेशों की रचना गीतों, कहावतों और कहानियों में की, जिससे अवधी, भोजपुरी, मैथिली और कई अन्य भाषाओं का विकास हुआ।
प्रश्न. भारत को उपमहाद्वीप क्यों माना जाता है? विस्तृत वर्णन कीजिये । (150 शब्द)
उत्तर :
हल करने का दृष्टिकोण :
भारत और उसके आसपास के देशों की भौतिक स्थिति की व्याख्या करते हुए उत्तर की शुरुआत कीजिये जो भारतीय उपमहाद्वीप का निर्माण करते हैं।
स्पष्ट कीजिये कि भारत और उसके आसपास के देशों को उपमहाद्वीप क्यों कहा जाता है?
उपयुक्त निष्कर्ष लिखिये।
भारतीय उपमहाद्वीप, दक्षिण एशिया में एक भौगोलिक क्षेत्र है। यह भारतीय प्लेट पर स्थित है, जो हिमालय से हिंद महासागर में दक्षिण की ओर प्रक्षेपित है। इसमें आम तौर पर बांग्लादेश, भूटान, भारत, मालदीव, नेपाल, पाकिस्तान और श्रीलंका के देश शामिल हैं।
भूगर्भीय रूप से, भारतीय उपमहाद्वीप उस भूभाग से संबंधित है जो क्रेटेशियस के दौरान सुपरकॉन्टिनेंट गोंडवाना से अलग हो गया था और लगभग 55 मिलियन वर्ष पहले यूरेशियन भूभाग से मिल गया था। भौगोलिक रूप से, यह दक्षिण-मध्य एशिया में प्रायद्वीपीय क्षेत्र है, जो उत्तर में हिमालय, पश्चिम में हिंदू कुश और पूर्व में अराकनी द्वारा निरूपित किया गया है। उपमहाद्वीप के आसपास के पड़ोसी भौगोलिक क्षेत्रों में उत्तर में तिब्बती पठार, पूर्व में भारत-चीन प्रायद्वीप और पश्चिम में फारस का पठार (या ग्रेटर ईरान) शामिल हैं।
दक्षिण एशिया का यह प्राकृतिक भौतिक भू-भाग शेष यूरेशिया से अपेक्षाकृत अलग-थलग है। हिमालय (पूर्व में ब्रह्मपुत्र नदी से पश्चिम में सिंधु नदी तक), काराकोरम (पूर्व में सिंधु नदी से पश्चिम में यारकंद नदी तक) और हिंदू कुश पर्वत (यारकंद नदी से पश्चिम की ओर) इसकी उत्तरी सीमा बनाते हैं।
पश्चिम में यह हिंदू कुश, स्पिन घर (सफ़ेद कोह), सुलेमान पर्वत, किर्थर पर्वत, ब्राहुई पर्वतमाला और पाब पर्वतमाला की पर्वत श्रृंखलाओं के कुछ हिस्सों से घिरा है, इस सीमा के साथ पश्चिमी तह बेल्ट के साथ (सुलेमान रेंज और चमन फॉल्ट के बीच) ही भारतीय प्लेट की पश्चिमी सीमा है, जहाँ पूर्वी हिंदू कुश के साथ, अफगानिस्तान-पाकिस्तान सीमा स्थित है।
पूर्व में यह पटकाई, नगा, लुशाई और चिन पहाड़ियों से घिरा है।
हिंद महासागर, बंगाल की खाड़ी और अरब सागर दक्षिण, दक्षिण-पूर्व तथा दक्षिण-पश्चिम में भारतीय उपमहाद्वीप की सीमा बनाते हैं।
भारत और पड़ोसी देश एशियाई महाद्वीप के दक्षिण में स्थित भारतीय उपमहाद्वीप में स्थित हैं। इसे एक उपमहाद्वीप माना जाता है क्योंकि इसमें भूमि का एक विस्तृत क्षेत्र शामिल है जिसमें उत्तर में हिमालय क्षेत्र शामिल है। यह दक्षिण में हिंद महासागर, दक्षिण-पश्चिम में अरब सागर तथा दक्षिण-पूर्व में बंगाल की खाड़ी से घिरा हुआ है। यह उत्तर में मध्य एशिया, पश्चिम में ईरान, पूर्व में भारत-चीन तथा उत्तर-पूर्व में चीन के साथ भूमि सीमा साझा करता है।
उपमहाद्वीप के भीतर ही, लोगों, भाषाओं और धर्मों की एक विस्तृत विविधता है। उनका वितरण काफी हद तक भूमि के भौतिक पहलुओं का परिणाम है, जो बदले में प्रवास और आक्रमण जैसी ऐतिहासिक घटनाओं को आकार देता है। हालाँकि कई मतभेदों के बावजूद, मूल रूप से सामाजिक-सांस्कृतिक-आर्थिक जीवन शैली में कई समानताएँ हैं जो अद्वितीय हैं और इस क्षेत्र को एक उपमहाद्वीप बनाती हैं।
1. शोध क्या है, ज्ञान के साथ एकअजनबी मुलाकात !
2. लोगों की केवल धन के माध्यम से सहायता कर हम गरीबी से छुटकारा नहीं पा सकते।
प्रश्न का उत्तर जल्द ही प्रकाशित होगा।
प्र. वेलेज़ली की विस्तार नीति के अंतर्निहित कारक एवं शक्तियाँ कौन-सी थीं? (150 शब्द)
प्रश्न का उत्तर जल्द ही प्रकाशित होगा।
कई देशों में उच्च तकनीक वाले उद्योगों के प्रमुख महानगरीय केंद्रों के परिधीय क्षेत्रों की ओर आकर्षित होने के कारणों पर चर्चा कीजिये। (150 शब्द)
उत्तर :
हल करने का दृष्टिकोण:
उच्च-तकनीकी उद्योगों का परिचय दीजिये।
प्रमुख महानगरों के परिधीय क्षेत्रों में इन उद्योगों के विकास के कारणों को बताइये।
ऐसे कुछ उदाहरणों को बताते हुए निष्कर्ष लिखिये।
उच्च तकनीक उद्योग विनिर्माण गतिविधियों की नवीनतम पीढ़ी है। यह गहन अनुसंधान एवं विकास प्रयासों के कार्यान्वयन को उल्लेखित करता है, जहाँ वस्तुओं का निर्माण उन्नत वैज्ञानिक और इंजीनियरिंग प्रौद्योगिकी की सहायता से किया जाता है। इसमें असेंबली लाइन रोबोटिक्स, कंप्यूटर-एडेड डिज़ाइन (सी.ए.डी.) एवं विनिर्माण, प्रगलन तथा शोधन प्रक्रियाओं पर इलेक्ट्रॉनिक नियंत्रण और नवीन रसायनों एवं औषध निर्माण हेतु उच्च प्रौद्योगिकी का प्रयोग शामिल हैं। इन उद्योगों को आम बोल-चाल की भाषा में फुटलूज उद्योग भी कहा जाता है।
प्रमुख महानगरों के परिधीय क्षेत्रों में इन उद्योगों के विकास के कारण:
शहरी केंद्रों की तुलना में यहाँ भूमि का सस्ता होना, जिससे संयंत्रों की स्थापना कम लागत पर हो जाती है।
शहरी परिधि से बाहर एवं उपनगरों में श्रमिकों की आसान उपलब्धता से व्यावसायिक पार्कों तथा आवासीय परिसरों का निर्माण करने में आसानी।
मोटरवे लिंक एवं रेलवे कनेक्टिविटी से यात्रियों एवं उत्पादों के परिवहन में सुलभता।
शहरी केंद्रों के निकट होने के कारण बाज़ार तक आसान पहुँच एवं शैक्षणिक संस्थानों की अधिकता से कुशल श्रमिकों की आपूर्ति आसान।
उच्च तकनीकी आधारित उद्योग विकेंद्रित, आधुनिक, कम लागत, कार्यालय-संयंत्र-प्रयोगशाला आधारित होते हैं, जो कि महानगरीय क्षेत्रों में बढ़ती हुई आबादी की मांग को पूरा करने हेतु आवश्यक है।
ये विशिष्ट कच्चे माल पर आधारित उद्योग हैं, जो कम वज़नी एवं हल्के कच्चे माल पर आधारित हैं, जिन्हें बाज़ार केंद्र के पास में आसानी से लगाया जा सकता है।
इनके इनपुट की भाँति आउटपुट (उत्पाद) भी हल्के होते हैं, जिन्हें आसानी से बाज़ारों तक पहुँचाया जा सकता है।
उच्च तकनीक आधारित उद्योग क्षेत्रीय रूप से विशिष्ट केंद्रों पर संकेंद्रित होते हैं, जो कि अत्यधिक तकनीक आधारित व स्वचालित प्रकृति के हैं। उनकी इस प्रकृति के कारण इन्हें टेक्नोपोलिस भी कहा जाता है। सैन फ्रांसिस्को के पास सिलिकॉन वैली और सिएटल के पास सिलिकॉन फॉरेस्ट टेक्नोपोलिस के उदाहरण हैं। इसी प्रकार भारत में गुरुग्राम दिल्ली के पास स्थित एक उच्च तकनीकी केंद्र के रूप में विकसित हुआ है।
प्रश्न: उन्नीसवीं और बीसवीं शताब्दी के दौरान दुनिया के लोगों के लिये फ्राँसीसी क्रांति की विरासत का वर्णन कीजिये। (150 शब्द)
उत्तर :
हल करने का दृष्टिकोण:
फ्राँसीसी क्रांति का महत्त्व स्पष्ट कीजिये।
बताइये कि इस क्रांति ने विश्व भर के आम लोगों के जीवन पर कैसे गहरा प्रभाव छोड़ा?
उपयुक्त निष्कर्ष दीजिये।
फ्राँसीसी क्रांति, आधुनिक यूरोपीय इतिहास में एक अभूतपूर्व घटना थी जो 1789 में शुरू हुई और 1790 के दशक के अंत में नेपोलियन बोनापार्ट के उत्थान के साथ समाप्त हुई। इस अवधि के दौरान फ्राँसीसी नागरिकों ने पूर्ण राजशाही और सामंती व्यवस्था जैसी सदियों पुरानी संस्थाओं को उखाड़ फेंकते हुए देश के राजनीतिक परिदृश्य का पुनर्निर्माण किया।
क्रांति ने उन्नीसवीं-बीसवीं सदी के लोगों को एक स्थायी विरासत सौंपीं जिसे विभिन्न रूपों में अभिव्यक्त किया जा सकता है:
सिद्धांतों का उपहार: स्वतंत्रता, समानता, बंधुत्व: फ्राँसीसी क्रांति से यूरोप और विश्व को स्वतंत्रता, समानता और बंधुत्व जैसे सिद्धांतों का बहुमूल्य उपहार प्राप्त हुआ। फ्राँसीसी क्रांति ने दुनिया भर के लोगों को ऐसे कई आधुनिक विचार दिये।
राजतंत्र, सामंतवाद से छुटकारा: अनियंत्रित सम्राट, सामंती सरदार और पादरी आम जनता का लगातार शोषण कर रहे थे। इसी तरह की स्थिति यूरोप के लगभग हर देश में बनी हुई है। क्रांति ने उस अन्याय को समाप्त कर दिया। राजतंत्र को लोकतंत्र द्वारा प्रतिस्थापित किया गया और सामंती सरदारों व पादरियों के सभी विशेष अधिकारों और रियायतों को अस्वीकार कर दिया गया था। लोगों को इससे प्रेरणा मिली और अन्याय के सभी कारकों के विरुद्ध आंदोलन का सूत्रपात हुआ। यह यूरोप में आधुनिक युग की शुरुआत थी।
सभी क्षेत्रों में सुधारों का आरंभ: क्रांति के उदारवाद, राष्ट्रवाद आदि विचारों के कारण फ्राँस में वर्गहीन समाज का उभार होने लगा। अब पादरियों की नियुक्ति सरकार द्वारा होने लगी। कृषि, व्यापार और व्यवसाय में सुधार हुआ। यूरोप के अन्य देशों को भी इससे प्रेरणा मिली और उन्होंने सुधार शुरू किये।
राष्ट्रवादी आंदोलनों की प्रेरणा: समानता के सिद्धांत ने लोगों में एकता पैदा की जिसने राष्ट्रवाद की भावना पैदा की। फ्राँसीसी क्रांति से प्रेरणा पाकर जर्मनी, इटली, रूस आदि में एकीकरण के आंदोलन शुरू हुए।
लोकतंत्र का विकास: क्रांति ने फ्राँस में सामाजिक-आर्थिक असमानता को नष्ट कर दिया और लोकतंत्र की स्थापना हुई। क्रांति का केंद्रीय विचार लोगों का कल्याण था। राजा और प्रतिनिधियों को समाज के सेवक के रूप में कार्य करना था। लोगों ने अपने अधिकार के रूप में अन्यायपूर्ण नियमों के विरुद्ध आवाज उठाना शुरू कर दिया। इसने यूरोप में भी लोकतंत्र के विकास में मदद की।
यद्यपि फ्राँसीसी क्रांति कई अवसरों पर एक अराजक हिंसा में भी तब्दील हुई, लेकिन इसने दुनिया को लोगों की इच्छा में निहित शक्ति को प्रकट करते हुए आधुनिक राष्ट्रों को आकार देने में महत्त्वपूर्ण भूमिका निभाई। 1789 की फ्राँसीसी क्रांति की स्मृतियाँ न केवल ऐतिहासिक हैं बल्कि उस विरासत का भी निर्माण करती हैं जो आज भी मानवीय मूल्यों और अधिकारों के रूप में जारी हैं।
प्रश्न. विशाल और अलंकृत भारतीय मंदिरों के उद्भव को सरल रॉक-कट गुफा मंदिरों से चिन्हित किया जा सकता है। प्राचीन काल के भारतीय मंदिरों की स्थापत्य शैली के विकास का वर्णन कीजिये। (250 शब्द)
उत्तर :
हल करने का दृष्टिकोण
भारतीय मंदिर स्थापत्य कला का परिचय दीजिये।
भारतीय मंदिर स्थापत्य कला के विकास को उदाहरण सहित लिखिये।
निष्कर्ष।
परिचय:
मंदिरों की वास्तुकला का आविर्भाव गुप्त काल में हुआ। प्रारंभिक मंदिरों में वर्गाकार गर्भगृह और खंभों से युक्त मंडप होता था।
मंदिरों के उत्तरोत्तर विकास के साथ इनकी भव्यता व विशालता में वृद्धि हुई। इन मंदिरों के निर्माण से पूर्व चट्टानों को काटकर चैत्य व विहार का निर्माण किया जाता था। चैत्य का उपयोग आराधना के लिये किया जाता था।
प्रमुख बिंदु:
चट्टानों को काटकर बनाई गई गुफा स्थापत्य कला का उद्भव मौर्य काल में हुआ। इस काल में बौद्ध व जैन भिक्षुओं ने गुफाओं का उपयोग विहार या वासस्थल के रूप में किया।
मंदिर स्थापत्य कला का विकास: प्रारंभ में सपाट छत व वर्गाकार गर्भगृह युक्त मंदिरों के निर्माण के बाद शिखरों से युक्त मंदिरों का क्रमिक विकास हुआ।
मंदिरों के क्रमिक विकास को 5 चरणों में विभाजित किया जा सकता है-
प्रथम चरण: इस चरण में मंदिरों की विशेषता उनकी सपाट छत, मंदिरों का वर्गाकार आकार, मंडपों के उथले स्तंभ आदि थे। इसका उदाहरण सांची स्थित मंदिर संख्या 17 है।
द्वितीय चरण: इस चरण में अधिकांश विशेषताएँ पूर्ववत् रहीं। परंतु इस चरण में गर्भगृह के चारों ओर प्रदक्षिणा-पथ का निर्माण किया जाने लगा इसका उदाहरण है- पार्वती मंदिर (मध्य प्रदेश) है।
तृतीय चरण: इस चरण में शिखरों के उद्भव के साथ ही मंदिर निर्माण की पंचायतन शैली का उद्भव हुआ। इसका उदाहरण दशावतार मंदिर (उत्तर प्रदेश) है।
चतुर्थ चरण: इस चरण में कोई विशेष परिवर्तन नहीं हुआ। इसमें एक मात्र परिवर्तन मुख्य मंदिर का अधिक आयताकार होना है। इसका उदाहरण शोलापुर का तेर मंदिर है।
पंचम चरण: इस चरण में वृत्ताकार मंदिरों का निर्माण हुआ परंतु शेष सभी विशेषताएँ पूर्ववत् रहीं। राजगीर का मनियार मठ इसका प्रमुख उदाहरण है।
5वीं शताब्दी के पश्चात उत्तर भारत में नागर शैली विकसित हुई। मंदिरों में मंडप निर्माण में स्तंभ का प्रयोग, ऊँची वेदी, पंचायतन शैली का अनुपालन आदि इसकी विशिष्टता थी।
नागर शैली के अंतर्गत ओडिशा शैली, खजुराहो शैली व सोलंकी शैली विकसित हुई। वास्तव में उत्तर भारत में विशाल व अंलकृत मंदिरों का निर्माण नागर शैली के विकास के साथ ही हुआ। भुवनेश्वर का लिंगराज मंदिर, खजुराहो का विश्वनाथ मंदिर, मोढेरा का सूर्य मंदिर इस शैली के प्रमुख मंदिर है।
दक्षिण में विशाल गोपुरम युक्त मंदिरों का निर्माण शुरू हुआ। इन मंदिरों की विशेषता ऊँची चहारदीवारी, विशाल गोपुरम्, ऊँचा शिखर (विमान), मंदिर परिसर में जलाशय आदि है। बृहदेश्वर मंदिर (तंजावुर) इस शैली का प्रमुख मंदिर है।
निष्कर्ष:
भारतीय मंदिर स्थापत्य कला चित्रकला, मूर्तिकला, स्थापत्य कला व भवन निर्माण का सुंदर संगम है।
सूफीवाद से आप क्या समझते हैं? वर्तमान समय में सूफीवाद कैसे प्रासंगिक है? स्पष्ट कीजिये।
उत्तर :
सूफीवाद इस्लाम के भीतर एक उदारवादी सुधार आंदोलन था, जिसकी उत्पत्ति फारस में हुई थी। सूफीवाद भारत में 10-11वीं शताब्दी में आया और 12वीं शताब्दी में लोकप्रिय हुआ। 12वीं शताब्दी तक सूफियों को 12 सिलसिलों में संगठित किया गया था। सिलसिला आमतौर पर एक प्रमुख फकीर के नेतृत्त्व में होता था जो अपने शिष्यों के साथ खानकाह या धर्मशाला में रहता था।
चार सबसे लोकप्रिय सिलसिले थे:
चिश्ती,
सुहरावर्दी,
कादरी-रियास और
नक्शबंदी।
सूफीवाद की मुख्य विशेषताएँ:
मौलिक सिद्धांत: ईश्वर एवं मनुष्य के बीच प्रेम का संबंध सूफीवाद का आधार है।
केंद्रीय विचार: आत्मा का विचार, दैवीय निकटता, दिव्य प्रेम और आत्म-विनाश सूफीवाद के सिद्धांत के केंद्र में हैं।
मानव प्रेम: सूफीवाद के अनुसार, ईश्वर से प्रेम का अर्थ मानवता से प्रेम है और इस प्रकार उन्होंने इस बात पर ज़ोर दिया कि ईश्वर की सेवा मानवता की सेवा के अलावा और कुछ नहीं है।
समानता में विश्वास: सूफीवाद सभी धार्मिक और सांप्रदायिक भेदों से परे है तथा सभी मनुष्यों को समान मानता है।
आत्म अनुशासन: सूफीवाद आत्म अनुशासन पर भी ज़ोर देता है और इसे ईश्वर का ज्ञान प्राप्त करने के लिये आवश्यक मानता है।
आंतरिक पवित्रता: यह रूढ़िवादी मुस्लिम संप्रदायों (जो कि बाहरी आचरण पर ज़ोर देते हैं) के विपरीत सूफीवाद आंतरिक शुद्धता पर ज़ोर देता है।
वर्तमान समय में सूफीवाद की प्रासंगिकता:
समाज में बढ़ती असहिष्णुता और हिंसा के साथ सूफीवाद वर्तमान समय में और भी महत्त्वपूर्ण हो गया है।
अहिंसा: सूफीवाद ईश्वर के प्रति प्रेम और भक्ति में विश्वास करता है। इसके आदेश में हिंसा के लिये कोई स्थान नहीं है। यह तालिबान द्वारा अनुसरण किये जाने वाले इस्लाम के हिंसक और कट्टरपंथी रूप के विपरीत है।
प्राणियों में समानता: यह किसी भी सामाजिक वर्गीकरण जैसे- धर्म, जाति, वर्ग या लिंग में विश्वास नहीं करता है। लोगों में बढ़ते मतभेदों के बीच सूफीवाद सभी मनुष्यों की आवश्यक समानता का संदेश देता है।
सामजिक कल्याण: यह सामाजिक कल्याण पर ज़ोर देता है जिसके परिणामस्वरूप धर्मार्थ प्रकृति के कार्यों के साथ-साथ अनाथालय और महिला सेवा केंद्रों की स्थापना करना है। निजामुद्दीन औलिया धर्म या जाति से परे ज़रूरतमंदों के बीच उपहार बाँटने के लिये प्रसिद्ध थे। सामाजिक कल्याण के कार्यों का महत्त्व कोविड-19 महामारी के दौरान महसूस किया गया।
नैतिकता: ऐसे समय में जब सत्ता के लिये संघर्ष प्रचलित पागलपन है, सूफीवाद लोगों को उनके नैतिक दायित्वों की याद दिलाता है। कलह और संघर्षपूर्ण इस दुनिया में यह शांति एवं सद्भाव का संदेश देता है।
ध्यान: सूफीवाद द्वारा ध्यान पर अत्यधिक बल दिया गया। ध्यान हमारे शरीर और दिमाग में बढ़ते तनाव को शांति और संतुलन प्रदान करता है जो भावनात्मक बल प्रदान कर व्यक्ति की भलाई और समग्र स्वास्थ्य दोनों का लाभ पहुँचा सकता है।
निष्कर्ष
सूफीवाद ने दुनिया में धार्मिक, सांस्कृतिक और सामाजिक जीवन पर एक व्यापक प्रभाव छोड़ा है। मानवता की सेवा और ईश्वर के प्रति प्रेम की इसकी शिक्षा आज भी लोगों के मन में गूँजती है। सूफी धार्मिक और सांप्रदायिक संघर्षों से दूर रहने के लिये दृढ़ थे और नागरिक समाज के शांतिपूर्ण तत्त्व बनने का प्रयास करते थे।
इस कठिन और अनिश्चित समय में सूफीवाद की शिक्षाएँ दुनिया भर में मानवता के लिये मार्गदर्शक हो सकती हैं।
प्राचीन भारत में गुप्त काल कला, वास्तुकला, विज्ञान, धर्म और दर्शन के क्षेत्र में अपनी उपलब्धियों के लिये जाना जाता है। टिप्पणी कीजिये।
उत्तर :
हल करने का दृष्टिकोण
गुप्त साम्राज्य और उसके विस्तार के बारे में लेखन के साथ परिचय दें।
कला, वास्तुकला, विज्ञान, धर्म और दर्शन के क्षेत्र में गुप्त साम्राज्य की उपलब्धियों की चर्चा कीजिये।
इस अवधि में उभरे सामाजिक मुद्दों पर भी चर्चा कीजिये।
उपयुक्त निष्कर्ष लिखिये।
परिचय
गुप्त साम्राज्य 320 और 550 ई.के बीच उत्तरी, मध्य और दक्षिणी भारत के कुछ हिस्सों में फैला हुआ था। यह अवधि कला, वास्तुकला, विज्ञान, धर्म और दर्शन में अपनी उपलब्धियों के लिये विख्यात है।
प्रारूप
शासन: गुप्त साम्राज्य की ‘मार्शल’ प्रणाली की दक्षता सर्वविदित थी। इसमें बड़े राज्य को छोटे प्रदेशों (प्रांतों) में विभाजित किया गया था।
व्यापार: सोने और चाँदी के सिक्के बड़ी संख्या में जारी किये गए जो स्वस्थ्य अर्थव्यवस्था का संकेतक है।
व्यापार और वाणिज्य का देश के भीतर व बाहर दोनों जगह विकास हुआ। रेशम, कपास, मसाले, औषधि, अमूल्य रत्न, मोती, कीमती धातु और स्टील का निर्यात समुद्र मार्ग से किया जाता था।
धर्म: गुप्त सम्राट स्वयं वैष्णव (विष्णु के रूप में सर्वोच्च निर्माता की पूजा करने वाले हिंदू) थे, फिर भी उन्होंने बौद्ध एवं जैन धर्म के अनुयायियों के प्रति सहिष्णुता प्रदर्शित की।
साहित्य: इस काल के दौरान कवि और नाटककार कालिदास ने अभिज्ञानशाकुंतलम, मालविकाग्निमित्रम, रघुवंश और कुमारसम्भम जैसे महाकाव्यों की रचना की। हरिषेण ने ‘इलाहाबाद प्रशस्ति’ की रचना की, शूद्रक ने मृच्छकटिका, विशाखदत्त ने मुद्राराक्षस और विष्णुशर्मा ने पंचतंत्र की रचना की।
वराहमिहिर द्वारा वृहत् संहिता लिखी गई तथा खगोल विज्ञान एवं ज्योतिष के क्षेत्र में भी योगदान दिया। प्रतिभाशाली गणितज्ञ और खगोलशास्त्री आर्यभट्ट ने सूर्य सिद्धांत लिखा जिसमें ज्यामिति, त्रिकोणमिति एवं ब्रह्मांड विज्ञान के कई पहलुओं को शामिल किया गया। शंकु द्वारा भूगोल के क्षेत्र में कई ग्रंथों की रचना की गई।
वास्तुकला: उस काल की चित्रकला, मूर्तिकला और स्थापत्य कला के बेहतरीन उदाहरण अजंता, एलोरा, सारनाथ, मथुरा, अनुराधापुरा और सिगिरिया में देखे जा सकते हैं।
विज्ञान और प्रौद्योगिकी: इस काल के विद्वान आर्यभट्ट गणित की विभिन्न प्रकार की गणना करने में पारंगत थे। आर्यभट्ट की पुस्तक ‘आर्यभट्टीयम्’ इस काल की गणित के क्षेत्र में महत्त्वपूर्ण ग्रंथ है।
खगोल के क्षेत्र में भी इस काल में खूब प्रगति हुई, जैसे- वराहमिहिर और आर्यभट्ट इस काल के प्रमुख खगोलशास्त्री थे।
गुप्तकालीन शिल्पकारों ने भी लौह और कांस्य शिल्पाकृतियों में अपना चमत्कार दिखाया है। इस समय बुद्ध की अनेक कांस्य मूर्तियों का बड़े पैमाने पर निर्माण हुआ। लोहे की वस्तुओं में दिल्ली के महरौली में लौह स्तंभ प्रमुख उदाहरण है। चौथी सदी में निर्मित यह स्तंभ आज तक जंग के प्रभाव से मुक्त है, जो तत्कालीन महान तकनीकी कौशल का परिणाम है।
गुप्त काल के दौरान सामाजिक स्थिति में गिरावट
हालाँकि यह ध्यान दिया जाना चाहिये कि गुप्त काल में सामाजिक विकास में प्रगति नहीं देखी गई, उदाहरण के लिये इस काल में चांडालों (अछूतों) की संख्या में वृद्धि हुई और इस दौरान उनकी स्थिति खराब हो गई।
सती प्रथा का पहला उदाहरण गुप्त काल में ही 510 ईस्वी में मिलता है।
निष्कर्ष
गुप्त काल ने समग्र समृद्धि और विकास की अवधि की शुरुआत की जो अगली ढाई शताब्दियों तक जारी रही, इसे भारत के इतिहास में स्वर्ण युग के रूप में जाना जाने लगा।
हालाँकि गुप्त काल को स्वर्ण काल केवल एक दर्जे के रूप में ही स्वीकार किया जा सकता है, निरपेक्ष रूप से नहीं।